b'\n_START_ARTICLE_\nAlbin Gutman\n_START_SECTION_\n\xc5\xbdivljenjepis\n_START_PARAGRAPH_\nLeta 1975 je kon\xc4\x8dal \xc4\x8dastni\xc5\xa1ko \xc5\xa1olo pehote v JLA, nato pa se je naslednje leto zaposlil v ob\xc4\x8dinskem \xc5\xa1tabu TO RS v Novem mestu. Tu je ostal do leta 1983, ko je postal poveljnik 52. brigade TO RS. Leta  1986 je bil imenovan za sekretarja sekretariata za obrambo Ob\xc4\x8dine Novo mesto in hkrati za \xc4\x8dlana ob\xc4\x8dinskega izvr\xc5\xa1nega sveta. Ta dva polo\xc5\xbeaja je zasedal vse do 4. oktobra 1990, ko je bil s \xc4\x8dinom podpolkovnika imenovan za poveljnika Dolenjske pokrajinske TO (oz. poznej\xc5\xa1ega 2. pokrajinskega poveljstva SV); polo\xc5\xbeaj je zasedal tudi med slovensko osamosvojitveno vojno, pri \xc4\x8demer je bil med vojno tudi vodja koordinacijske podskupine za Dolenjsko. V tem \xc4\x8dasu je Dolenjska pokrajina obsegala podro\xc4\x8dja naslednjih takratnih ob\xc4\x8din: Bre\xc5\xbeice, \xc4\x8crnomelj, Ko\xc4\x8devje, Kr\xc5\xa1ko, Metlika, Novo mesto, Ribnica, Sevnica in Trebnje. _NEWLINE_Po osamosvojitvi je bil aprila 1992 imenovan za namestnika ministra za obrambo Republike Slovenije (polo\xc5\xbeaj je takrat zasedal Janez Jan\xc5\xa1a) in 26. januarja 1993 za dr\xc5\xbeavnega sekretarja na istem ministrstvu; na polo\xc5\xbeaju dr\xc5\xbeavnega sekretarja je ostal le do 15. maja istega leta, saj je bil imenovan za na\xc4\x8delnika General\xc5\xa1taba Slovenske vojske. Na tem polo\xc5\xbeaju je ostal vse do leta 1998 in naslednje leto (1999) je postal glavni in\xc5\xa1pektor za obrambo ter bil od leta 2003 voja\xc5\xa1ki svetovalec obrambnega ministra. Na predlog obrambnega ministra Karla Erjavca ga je Vlada Republike Slovenije 1. junij 2006 ponovno imenovan na polo\xc5\xbeaj na\xc4\x8delnika G\xc5\xa0SV. Primopredaja med generalmajorjem Ladislavom Lipi\xc4\x8dem in Gutmanom je potekala 9. junija istega leta v Voja\xc5\xa1nici Franca Rozmana Staneta._NEWLINE_23. aprila 2009 ga je vlada, na predlog obrambne ministrice Ljubice Jelu\xc5\xa1i\xc4\x8d, razre\xc5\xa1ila s polo\xc5\xbeaja in na njegovo mesto s 1. majem 2009 imenovala generalmajorja Alojza \xc5\xa0teinerja. Primopredajo sta Gutman in \xc5\xa0teiner opravila 5. maja 2009 na MORS-u Gutman je nato voja\xc5\xa1ko kariero nadaljeval v Direktoratu za obrambno politiko MORS. Iz aktivne voja\xc5\xa1ke slu\xc5\xbebe se je upokojil 30. decembra 2010. _NEWLINE_15. decembra 2009 je bil proti biv\xc5\xa1emu obrambnemu ministru Erjavcu in njemu vlo\xc5\xbeen obto\xc5\xbeni predlog zaradi domnevnega nevestnega dela pri nabavi oklepnikov Patria. 4. aprila 2011 je Okrajno sodi\xc5\xa1\xc4\x8de v Ljubljani razsodilo, da oba nista kriva o\xc4\x8ditanega dejanja._NEWLINE_Diplomiral je na Pedago\xc5\xa1ki akademiji v Ljubljani (kot \xc5\xa1portni pedagog) in opravil specializacijo na Fakulteti za socialno delo v Ljubljani. Na podro\xc4\x8dju voja\xc5\xa1kega \xc5\xa1olstva pa je v Slovenski vojski kon\xc4\x8dal \xc5\xa1e: \xc5\xa0olo za rezervne \xc4\x8dastnike SV, Poveljni\xc5\xa1ko-\xc5\xa1tabno akademijo kopenske vojske za poveljnike bojnih brigad, Poveljni\xc5\xa1ko-\xc5\xa1tabno \xc5\xa1olo SV (slednjo je kon\xc4\x8dal leta 2001 z zaklju\xc4\x8dno nalogo Globalizacija v desetletju multipolarnosti in oblikovanja nove geografije sveta (COBISS)), general\xc5\xa1tabni program in te\xc4\x8daj za in\xc5\xa1pektorja za obrambo.\n_START_SECTION_\nZanimivosti\n_START_PARAGRAPH_\nV zbirki Voja\xc5\xa1kega muzeja Slovenske vojske se nahaja tudi njegova slu\xc5\xbebena uniforma iz let 1993-98.'